'Kajakker' saam by Windpomp 14 - Supplements - Erongo
Monday, July 15th, 2019 06:08:29
'Kajakker' saam by Windpomp 14
Windpomp 14 Barnyard Camp wil geskiedenis maak met die aanbieding van die eerste kajakvisvangkompetisie op Namibiese bodem sowel as waters.
Die organiseerders sê 'n ieder en 'n elk is welkom om in te skryf.
"Deelnemers moet net sorg dat hulle op 13 April om 08:00 met enige seevaardige vaartuig wat 'n kajak naboots, en roeispane by Windpomp 14 opdaag. Daar moet ook twee hengelaars per kajak die wye see invaar op soek na die grootste snoek, elf of leervis, sowel as die grootste steenbras, kabeljou, kolstert, baber en galjoen, " sê Johan Orffer.
Inskrywingsgeld beloop N$200 per span en diegene wat 'n kajak wil huur, kan so maak teen N$350 vir die dag.
Orffer het verduidelik dat kajakhengelkompetisies 'n groeiende sport in Suid- Afrika is. Daarom is besluit om op die wa te klim en ook Namibië aan die gang te kry deur dit hier aan te bied.
"Ons besit tans vier kajakke wat vir gebruik gereed is. Klubs van Suid-Afrika gaan besoek kom aflê om vir belangstellendes die sportsoort te leer en dit aan te moedig."
"Met die kompetisie is daar dus verskeie klubs en hul lede van Suid-Afrika betrokke, sowel as 'n paar Namibiers wat kans sien om dié perd op te saal."
Verskeie pryse is op die spel en die publiek is ook welkom om te kom kyk hoe die kenners die uitdagings aanpak.
Soos in die verlede sal 'n musiekfees oor die Paasnaweek by Windpomp 14 aangebied word. Vorige geleenthede is in samewerking met borge soos Namibia Breweries Limited en Suid-Afrikaanse kunstenaars gehou.
"Dié jaar gaan ons egter nog groter, met meer plaaslike en van die beste kunstenaars in Namibië. Daar is vyf verskillende kunstenaars en groepe, onder andere Cee-Jay Jacobs, André Havenga, Just Jack, Two Hats en Herman Stadler," het Jaco Joubert, van Windpomp 14 se bestuur, gesê.
Die vermaak sal op Saterdag 20 April om 13:00 afskop en vir die hele dag duur. Op Sondag 21 April begin die pret om 13:00 en sal voortduur totdat die laaste gaste moeg gedans en gekuier is.